ЖОБА

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне ғылымды қажетсінетін аумақтарды дамыту мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2015 жылғы 29 қазандағы Қазақстан Республикасының Кәсіпкерлік кодексіне:

98-баптың 1-тармағының бірінші бөлігінде:

10) тармақша мынадай редакцияда жазылсын:

«10) экономиканың жекелеген секторларында кластерлер, оның ішінде ғылымды қажетсінетін аумақтардың ғылыми-өндірістік кластерлерін құруды ынталандырады;».

2. «Қазақстан Республикасының әкімшілік-аумақтық құрылысы туралы» 1993 жылғы 8 желтоқсандағы Қазақстан Республикасының Заңына:

1) 3-бап мынадай мазмұндағы 6) тармақшамен толықтырылсын:

«6) ғылымды қажетсінетін аумақтар, оларға Қазақстан Республикасы Президентінің Жарлығымен айқындалған қала құраушы ғылыми-өндірістік кластері бар жоғары ғылыми-өндірістік әлеуеті бар елді мекендер жатады.»;

2) 9-бап мынадай мазмұндағы 3-1) тармақшамен толықтырылсын:

«3-1) елді мекендерді ғылымды қажетсінетін аумақтарға жатқызады;»;

3) 10-бап мынадай мазмұндағы 2-2) және 5) тармақшалармен толықтырылсын:

«2-2) Қазақстан Республикасының Президентіне елді мекендерді ғылымды қажетсінетін аумақтарға жатқызу және оларды осы мәртебеден айыру туралы ұсыныстар енгізеді;»;

«5) ғылымды қажетсінетін аумақтарға қойылатын талаптарды,
елді мекендерге ғылымды қажетсінетін аумақ мәртебесін беру тәртібін, Ғылымды қажетсінетін аумақтарды дамытудың кешенді жоспарын, қаржыландыру тәртібі мен басым қолдау тетігін бекітеді;»;

4) 14-2-бап мынадай мазмұндағы 5-тармақпен толықтырылсын:

«5. Ғылымды қажетсінетін аумақтың мәртебесін өзгерту талаптарға сәйкес келмеген жағдайда және Қазақстан Республикасының заңнамасында белгіленген тәртіппен жүзеге асырылады.».

3. «Тұрғын үй қатынастары туралы» 1997 жылғы 16 сәуірдегі
Қазақстан Республикасының Заңына:

74-бапта:

мынадай мазмұндағы 1-1-тармақпен толықтырылсын:

«1-1. Осы баптың 1-тармағында көзделген талап ғылымды қажетсінетін аумақтардың ғылыми-өндірістік кластерлерінің қатысушыларына қолданылмайды.»;

2-1-тармақ мынадай мазмұндағы екінші абзацпен толықтырылсын:

«Осы тармақта көзделген талап ғылымды қажетсінетін аумақтардың ғылыми-өндірістік кластерлерінің қатысушыларына қолданылмайды.».

4. «Инновациялық технологиялар паркі» инновациялық кластері туралы» 2014 жылғы 10 маусымдағы Қазақстан Республикасының Заңына:

7-баптың 2-тармағының 1) тармақшасы «инновациялық технологиялар саласындағы арнайы экономикалық аймақтың қатысушылары» деген сөздерден кейін «, ғылымды қажетсінетін аумақтардың ғылыми-өндірістік кластерлер қатысушылары» деген сөздермен толықтырылсын.

5. «Арнайы экономикалық және индустриялық аймақтар туралы»
2019 жылғы 3 сәуірдегі Қазақстан Республикасының Заңына:

1-баптың 4) тармақшасы «Инновациялық технологиялар паркі» деген сөздер «ғылымды қажетсінетін аумақтардың ғылыми-өндірістік кластерлерінің қатысушыларын қоса алғанда, «Инновациялық технологиялар паркі» деген сөздермен ауыстырылсын.

6. «Өнеркәсіптік саясат туралы» 2021 жылғы 27 желтоқсандағы
Қазақстан Республикасының Заңына:

1) 17-бап мынадай мазмұндағы 11-1) тармақшамен толықтырылсын:

«11-1) ғылымды қажетсінетін аумақтың ғылыми-өндірістік кластері;»;

2) мынадай мазмұндағы 24-1-баппен толықтырылсын:

«24-1-бап. Ғылыми-өндірістік кластер

Ғылыми-өндірістік кластер – ғылыми және зерттеу ұйымдарын, жоғары және (немесе) жоғары оқу орнынан кейінгі білім беру ұйымдарын,
білім беру ұйымдарын және тиісті мамандануы бар басқа да заңды тұлғаларды қамтитын ғылыми және (немесе) ғылыми-техникалық қызметтің және (немесе) ғылыми-инновациялық, сондай-ақ өндірістік қызметтің өзара байланысты және бірін-бірі толықтыратын субъектілерінің географиялық шоғырланған тобы.».

7. «Ғылым және технологиялық саясат туралы» 2024 жылғы 1 шілдедегі Қазақстан Республикасының Заңына:

мынадай мазмұндағы \_\_-баппен толықтырылсын:

«­­\_\_-бап. Ғылымды қажетсінетін аумақтар

 1. Ғылымды қажетсінетін аумақ – қала құраушы ғылыми-өндірістік кластері бар елді мекен.

2. Ғылыми-өндірістік кластер – ғылыми және зерттеу ұйымдарын, жоғары және (немесе) жоғары оқу орнынан кейінгі білім беру ұйымдарын, білім беру ұйымдарын және тиісті мамандануы бар басқа да заңды тұлғаларды қамтитын ғылыми және (немесе) ғылыми-техникалық қызметтің және (немесе)
ғылыми-инновациялық, сондай-ақ өндірістік қызметтің өзара байланысты және бірін-бірі толықтыратын субъектілерінің географиялық шоғырланған тобы.

3. Ғылымды қажетсінетін аумақтың инфрақұрылымы – ғылымды қажетсінетін аумақ халқының тыныс-тіршілігін және оның ғылыми-өндірістік кластерінің жұмыс істеуін қамтамасыз ететін, бірақ осы кластерге кірмейтін ұйымдардың жиынтығы.

4. Ғылымды қажетсінетін аумақ мәртебесін Қазақстан Республикасының Президенті Үкіметтің ұсынуы бойынша елді мекенге береді.

5. Ғылымды қажетсінетін аумаққа қойылатын талаптарды, мәртебе беру тәртібін,Ғылымды қажетсінетін аумақтарды дамытудың кешенді жоспарын, қаржыландыру тәртібі мен басым қолдау тетігін Қазақстан Республикасының Үкіметі бекітеді.

6. Ғылымды қажетсінетін аумақтардың ғылыми-өндірістік кластерлері уәкілетті орган айқындайтын басым салаларда іргелі және қолданбалы зерттеулерді жүзеге асырады.».

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

 **Президенті**